次韻宴坐畫圖
作者：嚴粲
朝代：宋

paragraphs: 京塵倦來歸，故山喜還璧。
淡交松桂在，昔別猿鶴憶。
晚知閒味深，甘爲幽討惑。
尚念身在山，佳處恐未識。
看山須全境，一覽盡目力。
伊誰有巨軸，亭亭挂空碧。
吾聞古靈匠，能事略翰墨。
盤礴溟涬初，太素含黼飾。
妙手斡玄微，鍊此石五色。
天機一呈露，真宰惜不得。
寫出萬古愁，蒼茫思何極。
煙村带遠市，雲樹出峭壁。
有人閒倚欄，飛鳥亦自適。
俗間重小景，局促無奇特。
五日十日畫，大類宋楮刻。
誰會悠然心，醉來眠對客。